ནང་བ་སངས་རྒྱས་པའི་བྱུང་ཚུལ་ལ་གཉིས།གྲུབ་མཐའ་སྨྲ་བ་བཞིའི་བྱུང་ཚུལ་དང་།དེ་རྣམས་ཀྱི་ལྟ་བའི་བཞེད་ཚུལ་མདོ་ཙམ་བཤད་པའོ།།བསྐལ་བ་འདི་ལ་ཐེག་ཆེན་ལྟར་ན་སངས་རྒྱས་སྟོང་།ཐེག་དམན་ལྟར་ན་ལྔ་བརྒྱ་འབྱུང་ལ།དེ་ཡང་འཛམ་བུ་གླིང་གི་མི་རྣམས་ཀྱི་ཚེ་ལོ་དཔག་མེད་ནས་བྲི་སྟེ་བཞི་ཁྲི་ལ་ཐུག་པའི་ཚེ་སངས་རྒྱས་འཁོར་བ་འཇིག་བྱོན།སུམ་ཁྲིའི་ཚེ་གསེར་ཐུབ་བྱོན།ཉི་ཁྲིའི་ཚེ་འོད་སྲུང་བྱོན།ཚེ་ལོ་བརྒྱ་བ་སྙིགས་མ་ལྔ་བདོ་བའི་ཚེ་བདག་ཅག་གི་སྟོན་པ་ཤཱཀྱ་ཐུབ་པ་འཇིག་རྟེན་དུ་བྱོན་ཏེ་ཆོས་ཀྱི་འཁོར་ལོ་རིམ་པ་གསུམ་བསྐོར་ཞིང་།བཀའ་དང་པོ་བདེན་བཞིའི་ཆོས་འཁོར་གྱི་རྗེས་སུ་འབྲངས་ཏེ་ཐེག་པ་འོག་མའི་གྲུབ་མཐའ་སྨྲ་བ་ཉན་ཐོས་སྡེ་གཉིས་དང་།འཁོར་ལོ་བར་བ་དང་ཐ་མའི་རྗེས་སུ་འབྲངས་ཏེ་ཐེག་ཆེན་གྱི་གྲུབ་མཐའ་སྨྲ་བ་དབུ་སེམས་གཉིས་བྱུང་ངོ་།།ཉན་ཐོས་སྡེ་གཉིས་ལས།བྱེ་བྲག་སྨྲ་བ་ནི།བྱེ་བྲག་བཤད་མཚོའམ།བྱེ་བྲག་ཏུ་བཤད་པ་ཆེན་པོ་ཞེས་བྱ་བའི་གཞུང་གི་རྗེས་སུ་འབྲངས་པ་དང་།དུས་གསུམ་རྫས་ཀྱི་བྱེ་བྲག་ཏུ་སྨྲ་བས་བྱེ་བྲག་ཏུ་སྨྲ་བར་གྲགས་ལ།དབྱེ་བ་རྩ་བའི་སྡེ་བཞི།གྱེས་པ་བཅོ་བརྒྱད་ཡོད་དོ།།